open-index/open-wikipedia-markdown huggingface dataset:
Vee filtreerimine

**Vee filtreerimine** puhastab vett mehaaniliste, keemiliste või bioloogiliste protsesside abil.

Filtri puhastusaste määrab sobiva kasutusala. 

Tuntumad filtreerimisviisid on sõelumine, adsorptsioon, setitamine, ioonreaktsioon ja pöördosmoos.

Joogivee töötlemise protsessid on koagulatsioon, flokulatsioon, selitamine, filtreerimine ning desinfitseerimine. Sageli eelneb eelsetitamine.

Positiivse laenguga koagulant lisatakse töötlemata vette ning segatakse kiiresti. Koagulant destabiliseerib negatiivse laenguga osakesi ja lahustunud või kolloidseid saasteaineid. Järgneb aeglane segamine, mis kiirendab osakeste kokkupõrkeid ning koondab suuremateks kogumiteks. Siis setitatakse moodustunud tahke aine ning järgneb filtreerimine. Peamiselt kasutatakse antritsiidist ja liivast koosnevaid mitmekihilisi filtreid, kuid on ka ühekihilisi liiva- või kivimifiltreid. Selliste filtrite puhul voolab vesi läbi erineva struktuuriga materjali, mis takistab settimata osakeste edasiliikumist. Regulaarne filtrite tagasipesu (väljavoolu otsast sisestatakse vesi, mis uhab välja filtrisse jäänud sette) tagab töökvaliteedi ning jätkusuutliku kasutuse. Kui kahe tagasipesu vaheline aeg on väga lühike, siis annab see märku, et filtrisse jõudev vesi sisaldab liiga palju tahkeid osakesi ning eelnevad etapid pole piisavalt efektiivsed olnud.  

Viimasena lisatakse veele kloori, mis takistab bioloogilist kasvu ning eemaldab lõhna, maitset või värvi eraldavaid aineid (nt raud ja magneesium).  

Mitmekihilised filtrid eemaldavad kuni 15–20 mikroni suurusi osakesi. 

Pöördosmoos eemaldab kuni 0,0001 mikroni suurusi osakesi , sealhulgas baktereid ja viirusi  ning vees sisalduvat soola .

UV-filter võimaldab kemikaalivaba desinfitseerimist. 

## Viited
Maiestas Domini

***Maiestas Domini*** (ladina keeles 'Issanda auväärsus') ehk **Kristus auhiilguses** on Lääne kunstile iseloomulik Kristuse kujutamise ikonograafiline traditsioon, kus ristikujulise aupaistega Kristust kujutatakse istumas troonil või vikerkaarel ümbritsetuna mandorlast, parem käsi tõstetud õnnistamiseks ja teises käes eluraamat. Mandorla ümber, harvem selle sees võivad olla evangelistide sümbolid. Kujutamistraditsiooni areng on jälgitav alates 4.–5. sajandist. Kindlaks kujunenud motiivina levib see kunstis alates romaanikast, kuid traditsiooni peetakse varasemaks, võimalik on kujutise esinemine juba eelromaani kirikute apsiidide mosaiikides, mis pole säilinud. Alates 12. sajandist hakkab kirikute tümpanonidel *Maiestas Domini* asemele ilmuma Viimse kohtupäeva motiiv.

## Vaata ka
* Kristus Kõigevalitseja
* Maestà

## Viited

## Välislingid
* Christ in Majesty. - Christian Iconography
* The Maiestas Domini of Europe. - The European Spectator. The portal for European Stories, History and Visualisation

## Kirjandus
* Snyder, J. (1967). THE MEANING OF THE « MAIESTAS DOMINI » IN HOSIOS DAVID. Byzantion, 37, 143–152. http://www.jstor.org/stable/44169274
Viljuisk

**Viljuisk** (jakuudi Бүлүү (Bülüü)) on linn Venemaal Sahhas, Viljuiski ulussi keskus. Asub Viljui jõe ääres, 535 km Jakutskist loodes.

2010. aastal oli linnas 10 234 elanikku.

## Viited

## Välislingid
Proxima Centauri d

**Proxima Centauri d** (või **Proxima d**) on eksoplaneet, mis tiirleb ümber punase kääbustähe Proxima Centauri. Proxima Centauri on Päikesele lähim täht ja osa Alpha Centauri kolmiktähesüsteemist. Proxima Centauri d on koos kahe teise Proxima Centauri süsteemi planeediga Päikesesüsteemile lähim teadaolev eksoplaneet, mis asub umbes 4,2 valgusaasta (1,3 parseki; 40 triljoni kilomeetri) kaugusel Kentauri tähtkujus. Esimesed märgid eksoplaneedist ilmnesid 2020. aasta Proxima b massi uurimisel väga suure teleskoobiga saadud radiaalkiiruse andmetes nõrga 5,15-päevase signaalina. Teadlased pakkusid signaali eksoplaneedi kandidaadiks 2022. aastal.

Proxima d mass moodustab vähemalt veerandi Maa massist ning tiirleb oma tähest umbes 0,029 aü kaugusel, tehes tiiru ümber tähe iga 5,1 päeva järel. See on Proxima Centauri süsteemi kõige vähem massiivne ja ematähele lähim teadaolev planeet. See on 2022. aasta seisuga väiksemaid tuvastatud eksoplaneete ning väikseim radiaalkiiruse meetodil tuvastatud eksoplaneet. Kuigi Proxima d tiirleb oma tähele liiga lähedal, et olla elamiskõlblik, on teoreetiliselt võimalik, et Proxima d-l on eluks sobiliku temperatuuriga polaaralad.

## Viited
Taube (Ida-Preisimaa)

**Taube** (vene keeles *Таубе*) on Ida-Preisimaalt Friedlandist pärit käsitöölise-, kaupmehe- ja literaadisuguvõsa.

## Ajalugu
Suguvõsaliin algab Ida-Preisimaalt Friedlandist pärit parkal Christian Heinrich Taubega (suri 1758), kes rändas XVIII sajandi keskpaiku Liivimaale Riiga ja võeti 1752. aastal kodanikuks. Tema poeg Heinrich Taube (1753−1803) jätkas Riias oma isa ametit, pojapoeg Heinrich Wilhelm Taube (1795−1848) oli veinikaupmees. Kaupmehe ametit pidasid ka tema kaks poega. Teised järeltulijad olid arstid, keemikud ja vaimulikud. Suguvõsaliikmed lahkusid enne II maailmasõda ja selle ajal Eestist ja Lätist Saksamaale.

## Suguvõsa liikmeid
*Johann Alexander Taube (1828−1883), meditsiinidoktor, tõeline riiginõunik, sünnitushaigla ordinaator, suurvürst Nikolai Nikolajevitši ihuarst
*Heinrich Gerhard Taube (1856−u 1930), meditsiinidoktor, tõeline riiginõunik, lastevarjupaiga direktor
*Woldemar Wilhelm Taube (1861−1912), meditsiinidoktor, rahukohtunik, Vindavi linnapea, pangadirektor
*Theodor Eduard Taube (1864−1919), teoloogiakandidaat, Riia Martini saksa koguduse pastor
*Alexander Hermann Taube (1894−1945), Venemaa keisririigi sõjaväelane (praporštšik), filosoofiadoktor, õpetaja
*Theodor Heinrich Max Taube (1894−1970), Venemaa keisririigi sõjaväelane (ohvitser), Riia Peetri koguduse pastor

## Kirjandus
*Seuberlich, Erich. *Stammtafeln deutsch-baltischer Geschlechter*. – Deutsche Stammtafeln in Listenform. Band II. 3. Reihe. Hrsg. Zentralstelle für Deutsche Personen- und Familiengeschichte E. V. Leipzig: Verlag Zentralstelle für Deutsche Personen- und Familiengeschichte E. V, 1931. Veerg 141−144 https://www.digitale-sammlungen.de/en/view/bsb00001252?q=seuberlich&page=88,89.

## Välislingid
*Taube suguvõsa genealoogia saidil geni.com
Böheimkirchen

**Böheimkirchen** on vald *(Marktgemeinde)* Austrias Alam-Austria liidumaal Sankt Pölteni maaringkonnas.

## Ajalugu
### 2016. aasta Böheimkircheni veresaun

1. detsembril 2016 avastas politsei ORF-i andmetel ühest linnas asuvast majast kuue inimese, sealhulgas kolme lapse surnukehad, kuna majas elanud kolm last ei käinud kolm päeva koolis. Leitute surnukehad olid kõik omavahel suguluses, samas kui mõrvas-enesetapmises kahtlustati naissugulast. Perekond, keda naaber kirjeldas kui "väga endassetõmbunud käitumisega", kolis majja 2015. aasta juunis.

## Viited
Brand-Laaben

**Brand-Laaben** on vald *(Gemeinde)* Austrias Alam-Austria liidumaal Sankt Pölteni maaringkonnas.

## Viited
Super-Maa

**Super-Maa** on eksoplaneetide klass, millesse kuuluvate eksplaneetide mass on suurem kui Maal, kuid jääb oluliselt alla Päikesesüsteemi jäähiidude Uraani ja Neptuuni massile, mis on vastavalt 14,5 ja 17 korda suuremad Maa omast. Mõiste "super-Maa" viitab ainult planeedi massile ja ei viita pinnatingimustele ega elamiskõlblikkusele. Alternatiivne termin "gaasikääbus" võib olla täpsem nende jaoks, mis on massiskaala kõrgemas otsas, kuigi tavaliselt kasutatakse siis terminit "mini-Neptuun".

## Viited
Tame Impala

**Tame Impala** on austraalia multiinstrumentalisti Kevin Parkeri psühhedeelse muusika projekt. Stuudios kirjutab, lindistab, esitab ja produtseerib Parker ise kogu projekti muusika. Turneedel on Tame Impala liikmeteks Parker (vokaalid, kitarr, süntesaator), Dominic Simper (kitarr, süntesaator), Jay Watson (süntesaator, vokaalid, kitarr), Cam Avery (basskitarr, vokaalid, süntesaator) ja Julien Barbagallo (trummid, vokaal). 

Ansamblil on lähedane seos teise Austraalia psühhedeelse rokkansambliga Pond, koos ühiste liikmete ja koostööpartneritega, sealhulgas Nick Allbrookiga, kes esines varem Tame Impalaga turneedel. Algul plaadifirmaga Modular Recordings koostööd teinud Tame Impala plaadifirmaks USA-s on nüüd Interscope Records ja Suurbritannias Fiction Records.

Parker alustas projekti 2007. aastal Perthis. Pärast mitut singlit ja EP-d andis Tame Impala oma debüütalbumi "Innerspeaker" välja 2010. aastal, mis teenis seejärel Austraalias kuldplaadi tunnistuse ning pälvis kriitikutelt kiitust. 2012. aastal välja antud albumi "Lonerism" müügiedu tegi sellest Austraalias plaatinaplaadi ning see oli nomineeritud ka parima alternatiivse muusikaalbumi Grammyle. Tame Impala kolmas album, "Currents", ilmus 2015. aasta juulis ning võitis ARIA auhindadel parima rokialbumi ja aasta albumi auhinna. Neljas stuudioalbum "The Slow Rush" anti välja 2020. aasta veebruaris, ning projekt pälvis samal aastal viis ARIA auhinda.

## Stuudioalbumid
* "Innerspeaker" (2010)
* "Lonerism" (2012)
* "Currents" (2015)
* "The Slow Rush" (2020)
* "Deadbeat" (2025)

## Turneed
* "InnerSpeaker Tour" (2010–2011)
* "Lonerism Tour" (2012–2014)
* "Currents Tour" (2015–2017)
* "The Slow Rush Tour" (2020–2023)

## Viited
Mertensia ovum

***Mertensia ovum*** on panarktilise levikuga kammloomaliik, kes elab kõikjal Põhja-Jäämeres ja keda on leitud ka Läänemeres. Ta on oma perekonna ainus liik.

## Kirjeldus
*Mertensia ovum* sarnaneb kujult meritikriga, kuid on temast märgatavalt suurem, umbes 5,5 cm pikkuse munakujulise kehaga, mille teravamal otsal paikneb suu ja vastasküljes meeleelund. Nagu ümaraliste seltsi kammloomadele iseloomulik, on keha külgedelt veidi kokku surutud, nii et kombitsate tasandil on keha läbimõõt suurem kui sellega ristuval teljel. Kaheksast kammplaatide reast on kombitsate tasandi omad veidi pikemad kui ülejäänud kaks paari, umbes neli viiendikku kammlooma keha pikkusest. Kaks kombitsat on pikad, arvukate lühikeste külgharudega. Kombitsad, külgniidid ja meeleorganit ümbritsev plaat on värvuselt õrnroosad.

Noorlooma keha on peaaegu kerakujuline, teravnedes siiski veidi suuosas. Kammplaadid on noortel isenditel hästi arenenud, edestades sama vana meritikrit, kuid kombitsad on võrreldes meritikri noorloomadega väiksemad ja nende külgharud arenevad välja hiljem. Kammplaatide ridadel võib märgata oranžikat pigmenteerumist, mis samuti eristab liiki meritikrist.

## Levik
Liiki leidub kõikjal Põhja-Jäämeres, ka Atlandi ookeani põhjaosas ja Läänemeres. Talviti ulatub tema levila Põhja-Ameerikas New Jersey rannikuni ja Newportini Rhode Islandil, eriti noorloomad, kuid täiskasvanud isendeid leitakse harva Massachusettsi lahest lõuna pool.

Arktilise kammlooma *Mertensia ovum* esinemine Läänemeres tehti kindlaks 2009. aastal geneetiliste uuringute tulemusena. Aastail 2007–2010
kogutud DNA andmete põhjal tuvastati, et Läänemere põhjaosast leitud 388-st kammloomast 370 osutusid liigiks *M. ovum*. 120 kammloomaisendit leiti Bornholmi merest ja Läänemere lõunaosast, kellest 110 olid *M. ovum*, kolm ameerika kammloom ja ülejäänud jäid määramata. Seega selgus, et ameerika kammloom pole Läänemeres nii massiline nagu algselt kardeti.

Kammlooma *M. ovum* ei ole leitud Põhjalahest, Liivi lahest ega Soome lahe rannikualadelt, enim on neid Bornholmi basseinis, Ahvenameres ja Soome lahe keskosas. Selle põhjuseks peetakse liigi jahedalembesust.

## Viited
Kreppsidus

**Kreppsidus** on kombineeritud sidus, mis annab kangale peeneteralise pinna ja imiteerib sellega krepplõngast kootud kanga ebatasasust.

## Kirjeldus
Kreppsiduses kombineeritakse labase, panama- atlass- ja liittoimse siduse elemente. Kanga pind on pehme ja kohev, sellel ei tohi olla pikki lõngajooksusid. Paremaid kreppe saab suuremate sidustega, käsitsi kudujad püüavad arvesse võtta ka oma oskusi ja kangastelje võimalusi

## Kasutamine
Kreppsiduses (lisaks toimsele sidusele) on kootud Läänemaa ja Raplamaa suurrätte..
## Viited

## Välislingid
* Kreppbindung. - Stofflexikon. stoff4you.de
* Kreppbindung. - dekowiki.de (joonis)
Nataly Langerbaur

**Nataly Langerbaur** (sündinud 1. augustil 2004) on Eesti iluuisutaja. 

Ta lõpetas 2023. aastal Rocca al Mare Kooli 23. lennu. Alates 2024. aasta sügisest õpib ta Sisekaitseakadeemia Politsei- ja piirivalvekolledžis. 

## Sportlastee ja saavutused
Nataly Langerbaur tegi täiskasvanute tiitlivõistluste debüüdi 2024. aasta Euroopa meistrivõistlustel Kaunases, kus kogus lühikavas 54,36 punkti, mis andis 19. koha ja pääsu esitama vabakava. Vabakava eest teenis ta 100,96 punkti ja kahe kava kokkuvõttes 155,32 punkti, millega saavutas oma esimestel Euroopa meistrivõistlustel 14. koha. 

2024. aasta maailmameistrivõistlustel Kanadas Montréalis sai Langerbaur lühikavas kohtunikelt 53,81 punkti ja 24. koha. Vabakavas sai ta kohtunikelt 105,74 punkti ja kahe kava kokkuvõttes 159,55, mis tähendas tõusu kolme koha võrra ja lõpptulemusena 21. kohta.

2026. aasta Euroopa meistrivõistlustel Suurbritannias Sheffieldis oli ta naiste üksiksõidu lühikava järel kümnendal kohal, kogudes 56,21 punkti, mis tähistas tema uut isiklikku rekordit ja ületas varasemat tippmarki 0,21 punktiga. Vabakavas teenis ta 95,40 punkti ning kahe kava kokkuvõttes 151,61 punkti, mis andis talle võistluse lõpptulemustes 19. koha.

2026. aasta märtsis Tšehhis Prahas toimunud iluuisutamise maailmameistrivõistlustel saavutas Nataly Langerbaur lühikavas 21. koha ning pääses vabakavasse, kogudes 56,56 punkti, mis tähistas tema uut isiklikku rekordit. Vabakavas teenis ta 105,62 punkti, jäädes oma isiklikule rekordile alla veidi enam kui viie punktiga. Kahe kava kokkuvõttes kogus ta 162,18 punkti ja sai 20. koha.

## Tunnustus
* 2023 Sisekaitseakadeemia aasta sportlane

## Viited

## Välislingid
*
* Tulemused ISU kodulehel
Tahmafilter

**Tahmafilter** (*Diesel Particulate Filter* –  DPF) on diiselmootori summutisüsteemi osa, mis püüab diiselmootori heitgaasidest kinni põlemata tahmaosakesi või tahma.

## Tahmafiltri tööpõhimõte

DPF filtri kanalite seinad on poorsed ja lasevad heitgaase läbi, aga tahmaosakesed jäävad kinni. Poorse siseseinaga tahmafiltrid suudavad tavaliselt filtreerida 85% või rohkem tahma, mõnel juhul filtreerimisvõime võib kasvada kuni 100%-ni. Kasutusel on kordkasutatavad filtrid, mis peale tahmaga täitumist taaskasutatakse, ehk filter puhastatakse ja sellest eraldatakse erinevad väärismetallid nagu näiteks plaatina, pallaadium, ning roodium. Kuid üldjuhul on kasutusel regenereerivad filtrid, mis põletavad ära filtrisse kogunenud tahmaosakesed, ka regeneerivaid filtreid taaskasutatakse. Regenereerivate filtrite tööpõhimõtteid on kolme tüüpi – passiivne, aktiivne ja sunduslik.

**Passiivne regenereerimine** – protsess toimub loomulikul viisil. Tekib kui on olnud sobivad sõidutingimused (90 km/h 15 minutit maanteesõitu). DPF filter saavutab sellise sõiduga ise piisavalt kõrge temperatuuri 350–500 °C, et põletada ära kogunenud tahma. Protsessi kergendamiseks on filtri kanalite seintele kantud plaatina.

**Aktiivne regenereerimine** – kasutatakse siis, kui DPF filter ei saavuta vajalikku temperatuuri sõidu käigus. Seepärast võetakse kasutusele auto mootorijuhtaju poolt juhitav heitgaaside temperatuuri tõstev protsess. Kui DPF filtris on kogunenud teatud kogus tahma, siis mootori aju alustab ise regenereerimis protsessi, mis kestab tavaliselt umbes 10 minutit. Heitgaaside temperatuur tõstetakse 500–800 kraadini.

**Sunduslik regeneerimine** – toimub väga kõrgetel heitgaaside temperatuuridel ja seda protsessi viiakse läbi remonditöökojas auto diagnostikaseadmete abil.

Kõrgematel temperatuuridel toimuv regenereerimine, mis toimub aktiivse ja sundusliku protsessi puhul, tekitab DPF filtrisse tuhka ja vähendab filtri eluiga. Tuhka saab eemaldada filtrist füüsiliselt, kemikaalidega või ultraheliga. Vajadusel tuleb filter vahetada uue vastu.

## Viited
Põhivara

**Põhivara** on pikaajaline vara või seade, mida ettevõte kasutab oma tegevuses tulu teenimiseks ehk kaupade tootmiseks või teenuste osutamiseks. Põhivara moodustab sageli olulise osa ettevõtte koguvarast. 

Põhivara liigid:

* pikaajalised finantsinvesteeringud, 
* kinnisvarainvesteeringud, 
* bioloogilised varad, 
* immateriaalsed varad, 
* materiaalsed põhivarad.

Eri valdkondades tegutsevate ettevõtete põhivara koosseis varieerub. Näited ettevõttes põhivarana kajastatavast varadest on hooned ja rajatised, masinad ja seadmed, inventar, sõidukid ja mööbel. Uue põhivara soetamisel kajastatakse seda kohe ka raamatupidamises. Iga ettevõtte juhatus saab ise otsustada, millise väärtusega varad põhivara hulka arvestatakse, ning seesugune piir kehtestatakse ettevõtte raamatupidamise sise-eeskirjades. Seatud piir võib aga põhivaraliikide lõikes erineda.

Põhivara kasutusaeg on piiratud, tulenedes vara kulumisest ning moraalsest vananemisest (tehnika arengust). Sõltuvalt põhivaraliigist kajastatakse põhivara aastates, kilomeetrites, töötundides või tükkides.
Uute ja varem soetatud varade täpne arvestus aitab ettevõttel saada kindla ülevaate oma olemasolevast põhivarast ja selle väärtusest. 
Mitmesuguste tegurite koosmõjul muutub põhivara väärtus ajas. Kui põhivara väärtus perioodiliselt väheneb, siis arvutatakse selle amortisatsioon. 
Kui põhivara hulka kuuluvad varad müüakse kellelegi edasi, lammutatakse või lõppeb nende kasutusaeg, kõrvaldatakse need põhivara arvestusest.

Raamatupidamise seaduse § 21 lõike 10 kohaselt peab väikeettevõtja raamatupidamise aastaaruande lisades avalikustama materiaalse ja immateriaalse põhivara muutuste kirjelduse rühmade kaupa (soetusmaksumus, akumuleeritud kulum ning jääkväärtus perioodi alguses ja lõpus; perioodi jooksul soetatud, müüdud ja üle kantud põhivara; perioodi kulum ja muud muutused).

## Viited
Ripp-päis

**Ripp-päis** on valdavalt gooti arhitektuuris kasutatud roide- või päiskivilahendus, mille puhul lae keskpunkt, näiteks päiskivi, asus võlvi lagipunktist märgatavalt madalamal. Rippuv päiskivi oli sageli punga- või nuiakujuline.

## Näiteid
Hispaania ja Portugali alade romaani portaalidel võis olla rippuv lukukivi, nii et portaali ülaosas moodustus kaks kaart.

Ripp-päise erivorm on Prantsusmaa, Saksamaa ja Kesk-Euroopa hilisgootikas kasutatud dekoratiivne n-ö kahekihiline võlv, kus rippuvale päiskivile või metallankruga ühendatud rippdetailile toetusid filigraanselt nikerdatud võlviroided ja moodustasid lae keskel lehterjalt rippuva, vahel ažuurse konstruktsiooni.

Puitkonstruktsioonis on ripp-päis rippsamba allosa, mis asub rippsambale toetuvate talade all. Sellist lahendust võib kohata eelkõige Inglismaa tuudorstiilis ehitistes.

Eesti gooti arhitektuuris ainuke rippuv päiskivi on Kihelkonna kiriku kooriruumi võlvis.

## Pildid

Eglise Saint-Laurent de Paris - Clef de voute Sainte-Apolline (1656).jpg|*Saint Laurent*, Pariis
Nemours Saint-Jean-Baptiste Abhängling 484.jpg|*Saint-Jean-Baptiste*, Nemours
StPierreVieuxC29.JPG|*Saint-Pierre-le-Vieux*, Strassburg
BacharachStPeterSuedseitenschiff2009.jpg|Ripp-päis Bacharachi Peetruse kiriku lõunalöövis
Haengender Schlussstein Caudebec-en-Caux.jpg|Caudebec-en-Caux *[[Notre-Dame (Caudebec-en-Caux)|Notre-Dame]]*i kooriruumis, Normandia
Croisée d'ogives Saint etienne du mont.jpg|*[[St-Étienne-du-Mont]]*, Pariis
Senlis (60), cathédrale Notre-Dame, chapelle Saint-Denis à l'est du croisillon sud, voûte.jpg|Senlisi katedraali Saint-Denis' kabel
Bóveda capilla de Santa Catalina.TIF|Viini Stephansdom, Püha Katariina kabel
Stephansdom Barbarakapelle Gewoelbe.JPG|Viini Stephansdom, Püha Barbara kabel
Frankfurt Am Main-Leonhardskirche-Haengdes Gewoelbe-Detail.jpg|Frankfurdi Leonhardskirche
Abhaengling-Marktkirche Halle-Saale.JPG|Halle Marktkirche Unser Lieben Frauen
Abhaengling-Moritzkirche Halle-Saale.JPG|Halle Moritzkirche


## Viited
Suur Lebowski

**"Suur Lebowski"** (inglise keeles "The Big Lebowski") on 1998. aastal valminud Ameerika Ühendriikide ja Suurbritannia *[[indie-film|indie]]*-krimifilm. Selle režissöör on Joel Coen, stsenaristid Joel ja Ethan Coen. Peaosas astub Los Angelese laiskvorstist keeglimängija Jeffrey "The Dude" Lebowskina üles Jeff Bridges. Kurjategijad ajavad The Dude'i tema miljonärist nimekaimu Jeffrey Lebowskiga (David Huddleston) sassi ning tungivad talle kallale. Kui miljonärist Lebowski trofeenaine Bunny Lebowski (Tara Reid) väidetavalt röövitakse, palkab ta The Dude'i lunaraha kohale toimetama. The Dude ei saa ülesandega hakkama, kuna tema sõbral Walter Sobchakil (John Goodman) õnnestub jätta raha enda ja The Dude'i kätte. Kõrvalosades astuvad üles veel Sam Elliott, Julianne Moore, Steve Buscemi, John Turturro, Philip Seymour Hoffman, David Thewlis, Peter Stormare, Jon Polito ja Ben Gazzara.

"Suur Lebowski" autorid said osaliselt inspiratsiooni Raymond Chandleri teostest. Joel Coen on öelnud: "Me tahtsime luua chandlerlikku lugu – see võiks kulgeda episoodiliselt ning keskenduda lootusetult keerulise sisuga müsteeriumi lahendamisele, mis lõppude lõpuks osutub ebaoluliseks." Filmi muusika lõi vendade Coenide pikaajaline koostööline Carter Burwell.

Film sai alguses vastakate arvustuste osaliseks. Hiljem on arvamus positiivsemaks muutunud ning filmist "Suur Lebowski" on saanud kultusfilm, mida kiidetakse ekstsentriliste tegelaste, naljakate unenäostseenide, idiosünkraatilise dialoogi ja eklektilise muusika pärast. Aastal 2014 valiti film "kultuurilise, ajaloolise ja esteetilise märkimisväärsuse" pärast Ameerika Ühendriikide Kongressi raamatukogu Riiklikkusse Filmiregistrisse.

## Vaata ka
* Loend filmidest, milles kasutatakse enim sõna "fuck"

## Viited

## Kirjandus
* Agostinelli, Alessandro, *Un mondo perfetto. I comandamenti dei fratelli Coen* (2010–2013, Controluce Press), .
* Bergan, Ronald, *The Coen Brothers* (2000, Thunder's Mouth Press), .
* Coen, Ethan and Joel Coen, *The Big Lebowski*;(May 1998, Faber and Faber Ltd.), .
* Green, Bill, Ben Peskoe, Scott Shuffitt, Will Russell; *I'm a Lebowski, You're a Lebowski: Life, The Big Lebowski, and What Have You* (Bloomsbury USA&nbsp;– August 21, 2007), .
* Levine, Josh, *The Coen Brothers: The Story of Two American Filmmakers*, (2000, ECW Press), .
* Robertson, William Preston, Tricia Cooke, John Todd Anderson and Rafael Sanudo, *The Big Lebowski: The Making of a Coen Brothers Film* (1998, W.W. Norton & Company), .
* Tyree, J. M., Ben Walters *The Big Lebowski* (BFI Film Classics, 2007, British Film Institute), .
* ''The Big Lebowski'' in Feminist Film Theory

## Välislingid
* Ametlik treiler
Must esmaspäev

**Must esmaspäev** (*Black Monday*) oli majanduskriis, mis leidis aset 19. oktoobril 1987, kui Dow Jonesi tööstuskeskmine indeks langes 22,6 protsenti, mis on kõigi aegade suurim ühepäevane langus aktsiaturul.

Esmaspäev, mis jäi ajalukku kui ülemaailmse aktsiaturu languse alguspunkt, on tänaseks saanud üheks kurikuulsaimaks päevaks aktsiaturgude ajaloos.

Krahh sai alguse Hongkongist ja levis seejärel Aasiast Euroopasse. Sealt edasi jõudis krahh Ameerika Ühendriikidesse. 

## Krahhile eelnenud ohumärgid ja põhjused

### Eelnevad ohumärgid enne kokkuvarisemist
Enne 1987. aasta Musta esmaspäeva oli hoiatavaid märke liigsest ülepingest, mis olid sarnased varasematele murrangulistele punktidele. Majanduskasv oli aeglustunud, samal ajal kui inflatsioon oli tõusuteel. Tugev dollar avaldas survet USA ekspordile. Aktsiaturg ja majandus hakkasid esmakordselt tõusutrendis erinema. See tõi kaasa hindamiste ülemäärase tõusu, kus üldise turu hinna-kasum (P/E) suhe tõusis üle 20. Tulevaste kasumiprognooside hinnangud olid langustrendis, kuid aktsiad jäid sellele vaatamata puutumatuks.

### Krahhi põhjused
Eelnenud aastatel olid rahvusvahelised investorid Ameerika Ühendriikide turgudel üha aktiivsemad, mis selgitab osaliselt aktsiahindade kiiret tõusu enne kriisi. 

Börsidel toimus kauplemismahtude märkimisväärne kasv, mis ületas tolleaegsete arvutisüsteemide võimekuse ootamatult suure koormusega toimetulekul. See põhjustas tellimuste pikaajalist täitmata jätmist ja viivitusi suurtes rahaülekannetes.  Paljud turuanalüütikud spekuleerivad, et 1987. aasta Musta esmaspäeva kokkuvarisemist ajendas peamiselt tugev pulliturg, mis oli juba pikka aega oodanud suurt korrigeerimist. 1987. aasta märkis suure pullituru viiendat aastat, mis ei olnud alates 1982. aastast oma algusest alates läbi elanud ühtegi suurt korrigeerivat tagasi tõmbumist hindades. Aktsiahinnad olid eelnenud nelja ja poole aasta jooksul enam kui kolmekordistunud, tõustes ainuüksi 1987. aastal 44% enne Musta esmaspäeva kokkuvarisemist. Lisaks oli USA investeerimisfirmade uus toode, portfelli kindlustus, väga nõutud. See hõlmas laialdast teisesväärtpaberite ja tuletisinstrumentide kasutamist ning kiirendas kokkuvarisemist, kuna algsetest kahjumitest tulenesid järgmised müügiringid. Viimase põhjusena tekitasid arvutipõhised kauplemissüsteemid doominoefekti, mis pidevalt müügitempot kiirendades põhjustas turu veelgi suuremat langust.

Ainult kiire reageerimine Ameerika Ühendriikide Föderaalreservi süsteemi poolt võimaldas turgudel järgnevatel nädalatel stabiliseeruda.

## Viited
Tasu

**Tasu** on kindel hind, mis on makstud konkreetse teenuse eest. 

Tasusid rakendatakse mitmel viisil, näiteks kulude, tulude, komisjonide ja karistuste näol. Tasusid leidub kõige sagedamini intensiivselt tehingupõhistes teenustes ning neid makstakse töötasu või palga asemel.  

## Tasude tüübid

* Pangatasud: konto hooldustasu ja deebetintress on lisakulud, mida võidakse kontolt nõuda. 
* Tehingutasud: tasu konkreetse teenuse eest, näiteks muru niitmine.
* Peidetud tasud: ootamatud lisakulud teenusele, näiteks hotelli ööbimise hinnale lisanduv kuurordi tasu sisse registreerimisel.
* A La Carte tasu: valikulised tasud lisateenuste eest, näiteks registreeritud pagasi eest lennufirmal.
* Investeerimistasud: investeeringutega kaasnevad tasud, mis jagunevad tehingu-, lepingu- ja haldustuluks. Need tasud kehtivad aktsiate, investeerimisfondide ja optsioonidega kauplemisel.
* Ühistutasud: ühistu poolt nõutud tasud ühisalade korrashoiuks. Need tasud katavad näiteks koristuse, remondi ja kommunaalkulud.
* Riigilõivud: valitsuse poolt nõutud lisatasud litsentsi või isikupassi saamiseks. 

## Tasu toimimine
Tasusid seostatakse kõige sagedamini tehinguliste suhetega, eriti professionaalidega, kes pakuvad teenuseid. Mõnel juhul võetakse tasu, kui üksikisik palkab ettevõtte konkreetse ülesande täitmiseks, nagu näiteks kodu koristamine või maksude esitamine. Seda tüüpi tasu on sageli kõige läbipaistvam ja tehingulisem, kuna on selgelt nähtav, miks tasu võttev ettevõte palgati. Tehinguliste tasude hulka kuuluvad näiteks hüpoteegitasud ja raha saatmise tasud. 

## Tasude mitmekesisus
Inimesed ja ettevõtted maksavad tasusid mitmesugustel põhjustel:

* Üksikisik tasub finantsnõustajale, et too aitaks tal valida ja hallata investeeringud.
* Perekond tasub kinnisvaramaaklerile kodu müümisel või ostmisel.
* Ettevõte tasub raamatupidajale, et see aitaks hallata ettevõtte arveid, ja turvafirmale, et tagada hoone kaitse väljaspool ettevõtte üldist tööaega.
* Valitsus võtab tasu ettevõtluslitsentsi või isikupassi saamise eest. 

## Viited

## Välislingid
* "Tööelu portaal". *www.tooelu.ee*. 9. aprill 2021.
* "Teeviit - Töö eest makstav tasu - mis, mida ja kuidas?"* Teeviit. Vaadatud 19. märtsil 2024.*
Sergei Habalov

**Sergei Semjonovitš Habalov** (vene keeles Сергей Семёнович Хабалов; 21. aprill/3. mai 1858 Novgorodi kubermang – 1924 Saloniki) oli Vene impeeriumi sõjaväelane, kindralleitnant. Ta oli Vene-Türgi sõja (1877–1878) veteran. Ta oli aastatel 1903–1905 Moskva Aleksei sõjakooli ülem ja aastatel 1905–1914 Pauli sõjakooli ülem.

Ta lõpetas Mihhaili Suurtükiväekooli.
Töövaidlus

**Töövaidluseks** nimetatakse lahkarvamust töötaja ja tööandja vahel, mis puudutab töötingimusi, palka või ametiaega. Töövaidluste lahendamiseks võivad töötajad ja tööandjad kasutada erinevaid meetodeid, sealhulgas läbirääkimisi, lepitamist, vahekohtumenetlust või kohtuvaidlust.

## Töövaidluse tekke põhjused
Töövaidlused tekivad tavaliselt töötajate soovidest, milleks on: kõrgem palk, paremad hüvitised, paremad töötingimused ning suurem töökindlus. 

## Töövaidluse lahendamise viisid
Tavapärasteks töövaidluse lahendamise viisideks on:

Arutelu ja läbirääkimised osapoolte vahel. See  on esimene samm vaidluse lahendamisel. Läbirääkimiste edu sõltub suurel määral osapoolte valmisolekust ja soovist saavutada probleemi lahendamine ilma kolmanda isiku sekkumiseta. Kui üks või mõlemad osapooled keelduvad läbirääkimistest, siis ei ole võimalik töövaidlust sellisel viisil lahendada.
 
Lepitamine ja vahendus. Need on vajalikud siis, kui osapooled ei saa ise töövaidluse lahendamisega hakkama.. Kolmas osapool on vahendajaks, püüab vaidlejaid kokku viia ja julgustab neid vaidlust lahendama.

Vabatahtlik vahekohus. Konflikti osapooled otsustavad vabatahtlikult anda vaidluse kolmandale isikule. Vahekohus lahendab vaidluse vastavalt eelnevalt kokkulepitud tingimustele, millega mõlemad osapooled on nõus. Osapooled lepivad kokku, et vahekohtuniku otsus on neile siduv.

Kohustuslik vahekohus. Vaidlused, mida ei ole muul viisil suudetud lahendada, tuleb lõplikuks ja siduvaks otsustamiseks esitada kolmandatele isikutele sunniviisiliselt. Vahekohtumenetlus tähendab seda, et osapooled ei ole suutnud ise kokkuleppele jõuda ning kutsutakse kolmandat isikut ütlema, milline on pooltevaheline kokkulepe.

Seadusandlusega on kindlaks määratud õigusaktid, mille kaudu saab teatud vaidlusi täielikult kõrvaldada ja sätestada nende lahenduse korra. 

## Töövaidluse menetluse liigid
Töövaidluskomisjoni poole pöördudes saab valida kolme menetluse liigi vahel. Esimeseks on tavamenetlus. Pärast avalduse menetlusse võtmist edastatakse see vastaspoolele ja määratakse komisjoni istungi aeg. Istungil osaleb töövaidluskomisjoni juhataja ning kaks kaasistujat vaidlevate poolte juuresolekul. Teiseks on rahaliste nõuete kirjalik menetlus. Töövaidluskomisjoni juhatajal on õigus oma algatusel menetleda rahalise nõude avaldust kirjalikus menetluses, kui nõuete kogusumma ei ületa 6400 eurot. Kolmandaks on lepitusmenetlus. Lepitusmenetlus toimub vaidlusesse sattunud poolte vabal tahtel, kus töövaidluskomisjoni juhataja on lepitaja rollis ning toetab nende suhtlust, et leida vaidlusküsimusele lahendus ning jõuda lepituskokkulepeni. Lepitusmenetluse ajal lepitaja ei tegele ainult juriidiliselt seotud probleemidega. Lepitaja tegeleb ka näiteks emotsionaalse rahuloluga. Lepitaja osaleb aktiivse kuulajana ning on menetluses erapooletu. Lepitaja saab suunata pooli leppima, tehes ettepanekuid tüli lõpetamiseks kindlatel tingimustel. 

## Viited
Rolf Haikkola

**Rolf Erik Haikkola** (14. juuli 1927 Myrskylä – 15. märts 2024 Helsingi) oli soome pikamaajooksja ja kergejõustikutreener.

1954. aastal osales ta Šveitsis Bernis toimunud Euroopa meistrivõistlustel, kus ta sai 5000 meetri jooksus 11. koha. Aastal 1957 lõpetas sportlaskarjääri.

Tema juhendamisel treenis neljakordne olümpiavõitja Lasse Virén.

Rolf Haikkola isiklikud rekordid distantsiti:
*800 meetrit – 1.54,2 (1953)
*1500 meetrit –	3.51,2 (1953)
*3000 meetrit –	8.10,8 (1954)
*5000 meetrit –	14.14,2 (1954)

## Viited
Johanna Kristina Artjušin

**Johanna Kristina Artjušin** (esinejanimi **Johanna Kristina**) on Eesti laulja ja laulukirjutaja.

## Haridus
Ta on lõpetanud Tallinna 32. Keskkooli teatriklassi suunal ja Tallinna Muusika-ja Balletikooli.

## Looming
2023. aasta sügisel valiti tema singel "Give it Some Time" Raadio 2 nädala debüüdiks. 

2024. aastal andis laulja välja singli "Vaesed seiklejad", mis kirjutati koos boipepperoni, Mattias Simsoni ja Taavi Paometsaga. 

Johanna Kristina debüüt-EP "Kõhklused" ilmus 15.mail 2025. aastal, mille järel toimus albumi esitluskontsert Terminal Records & Bar-is.

2026. aasta esimese singli "Pilkude mäng" pühendab ta kõikidele romantikutest noortele.

## Diskograafia

#### EP-d

* "Kõhklused" (2025)

#### Singlid

* “Pilkude mäng” (2026)
* "Külmavereline kaunitar" (2025)

* “Ajatu hetk” (2024)
* “Vaesed seiklejad” (2024)
* “Give it some time” (2023)

## Projektid
2022. aasta kevadel osales ta laulva näitlejana Unibet Arenal toimunud muusikalis "Lotte ja vana õunapuu saladus".

2021. ja 2023. aastal osales ta TV3 telesaates "Eesti otsib superstaari". 2025. aastal osales ta lauljana Kanal 2 saates "Täheks sündinud".

## Välislingid
* Lauljatar Johanna Kristina esimesest armumisest: arvan, et olime mõlemad liiga noored ja arad, et midagi edasi mõelda
* Eestlanna Brasiilias ⟩ Muusikast ja reisimisest
* ETV Terevisioon: Johanna Kristina "Paranähtus"
* Täht on sündinud! Eesti otsib superstaari kasvandik teeb koostööd nimekate artistidega
* R2 Pulss. Külas on noor artist Johanna Kristina
* Superstaarikandidaat Johanna Kristina: kui Mihkel mu kallal nokkis, siis Birgit kaitses
* Andres Oja. Vikerraadio: Külas on Johanna Kristina
* Saatuslik kohtumine: Eesti piiga inspireeris ja aitas Läti tõusval tähel uut hittlugu kirjutada!
Eichgraben

**Eichgraben** on vald *(Marktgemeinde)* Austrias Alam-Austria liidumaal Sankt Pölteni maaringkonnas.

## Viited
Alveri preemia

**Alveri preemia** võib tähendada järgmist:

* Betti Alveri kirjandusauhind parimale hingedepäevade vahel ilmunud debüütteosele luules või proosas
* Hans Alveri preemia kodanikule või organisatsioonile, kes on möödunud aastal aidanud Haapsalu linna kaunimaks muuta
Frankenfels

**Frankenfels** on vald *(Marktgemeinde)* Austrias Alam-Austria liidumaal Sankt Pölteni maaringkonnas.

## Vaatamisväärsusi

* Nixhöhle koobas
* Falkensteinmauer
* Taubenbachklamm
* Weißenburgi linnus
* Annakreuz
* Schwabeck-Kreuz (Texingtali piiril)

## Viited
Gablitz

**Gablitz** on vald *(Marktgemeinde)* Austrias Alam-Austria liidumaal Sankt Pölteni maaringkonnas.

See kuulus varem Wien-Umgebungi ringkonda, mis kaotati 2016. aastal.

## Viited
Halle Püha Mauritiuse kirik

**Halle Püha Mauritiuse kirik** ehk **Moritzkirche** on pühale Mauritiusele pühitsetud kirik Halles, Saksi-Anhaltis Saksamaal. Tüübilt on see hilisgooti kodakirik ja ehitati 1388. aastal augustiinlaste kloostri kirikuks.

## Ajaloost
Kirik ehitati 14. sajandi lõpul varasema romaani kiriku asemele. Ehitus algas hoone idaosast nii, et endine kirik veel seisis. Teada on ehitusmeistrite nimed: Conrad Einbeckist, kellele järgnesid Hans Brochstete, Nickel Hoffmann jt. Kirik pühitseti 1411. aastal. Algselt plaanitud kirikutorn jäi ehitamata. Sisustus sai paika alles 1557. aastal.

Hoone esmalt ehitatud idaosa on märgatavalt rikkalikuma skulptuurdekooriga kui lääneosa, mille põhjuseks võis olla rahanappus. Augustiinlaste klooster saadeti 1519. aastal laiali ja kirikut kasutasid dominiiklased, 1542. aastal sai sellest reformatsiooni käigus luterlik kirik. 1970. aastal anti kirik taas katoliku koguduse käsutusse. Kirikut taastati mitmel korral, aastail 1838–1841, 1910–1916, 1956–1958 ja 1972–1978.

## Sisustus
Kirikus leidub rida väärtuslikke kunstiteoseid, näiteks Conrad von Einbecki kiviskulptuurid: kaitsepühaku Mauritiuse kuju (*Schellenmoritz*) 1411. aastast, 1416. aastal loodud Valumees, 1419. aastal tehtud leinava Maarja ja Kristuse peksusambas kujud ning portreebüst, mis võib olla kas kunstniku autoportree või donaatori kujutis. Hilisgooti tiibaltar kõrge ažuurse altaripealmikuga on aastast 1511. 1592. aastast pärit renessansskantsli autor on Zacharias Bogenkrantz, Valentin Silbermann lisas kõlaräästa 1604.

Orel pärineb Sauer Orgelbau töökojast 1925. aastast.

## Pildid

Halle (Saale), the statue of St. Moritz inside the Moritz Church.jpg|Püha Mauritiuse kuju
Einbeck3.jpg|Kristus Valumehena
Einbeck2.jpg|Einbecki või donaatori portreebüst
Moritzkirche (Halle) 2012 (Alter Fritz) 01.JPG|Kantsel ja kõlaräästas
Moritzkirche (Halle) 2012 (Alter Fritz) 03.JPG|Ripp-päisega võrkvõlviga kesklööv
Moritzorgel-prospekt-2012.JPG|Orel ja oreliprospekt


## Viited
Proxima Centauri c

**Proxima Centauri c** (ka **Proxima c** või **Alpha Centauri Cc**) on vaidlusalune eksoplaneet, mis väidetavalt tiirleb ümber punase kääbuse Proxima Centauri. Proxima Centauri on Päikesele lähim täht ja osa kolmest tähest koosnevast tähesüsteemist. See asub umbes 4,2 valgusaasta (1,3 parseki; 40 triljoni kilomeetri) kaugusel Maast Kentauri tähtkujus, mistõttu on see Proxima b ja Proxima d-ga Päikesesüsteemile lähimad teadaolev eksoplaneet.

Proxima Centauri c on Maast umbes 7 korda massiivsem super-Maa või mini-Neptuun, mis tiirleb tähest umbes 1,49 aü (223 miljonit km) kaugusel, tehes tiiru iga 1928 päeva (5,28 aasta) järel. Oma suure massi ja kauguse tõttu Proxima Centaurist on Proxima c elamiskõlbmatu.

Proxima Centauri c avastamisest teatasid Itaalia astrofüüsik Mario Damasso ja tema kolleegid aprillis 2019. Damasso meeskond oli märganud Proxima Centauri väiksemaid liikumisi ESO spektrograafi HARPS radiaalkiiruse andmetes, mis viitas võimalikule täiendavale planeedile, mis tiirleb Proxima Centauri ümber. 2020. aastal kinnitasid planeedi olemasolu Hubble'i kosmoseteleskoobi astromeetria andmed, mis pärinevad umbes 1995. aastast. 2020. aastal võis planeeti vaadelda Väga Suur Teleskoop, kuid uuringu läbi viinud teadlastel ei õnnestunud saada kindlaid tõendeid eksoplaneedi olemasolust. Juhul kui vaadeldu oli tegelikult Proxima Centauri c, on see tema massi ja vanusega eksoplaneedi kohta liiga hele, mis tähendab, et sel võib olla rõngassüsteem.

2022. aastal avaldatud uuring seadis aga kahtluse alla Proxima c-le vastava vaadeldud radiaalkiiruse signaali planetaarse olemuse. Juhul kui uuringu autoritel on õigus, on ebaselge, miks astromeetriliste vaatluste andmed viitasid eksoplaneedile.

## Viited
Puu rõngastamine

**Puu rõngastamine** on tegevus, kus tüves lõigatakse läbi kambium, niin, fellogeen ja korp terves puu ümbermõõdus. Eesmärk on katkestada fotosünteesitud toitainete liikumine võrast juurtesse. Selleks tuleb puutüvele kuni 0,5 m kõrgusele maapinnast lõigata kaks 5–30 cm vahemikus paiknevat ringi ning koor nende vahelt täielikult maha koorida. Juure- ja kännuvõsude vältimiseks rõngastatakse haaba, leppa, saart vähemalt kaks aastat enne raiumist. Puid tuleb rõngastada hilissuvel-varasügisel, kui puudel on veel lehed rohelised.

Puu võib ise ennast rõngastada, kasvatades pinna piirile või selle alla juure, mis väändub ümber puu ja lõpuks “kägistab” puu ära 5–10 aasta jooksul. Seda esineb rohkem potitaimedel, halvasti istutatud taimedel, sügavas multšis ja tihedalt kokku surutud mullas.

## Kasutamine
Puu rõngastamisest on kasu puisniitude taastamisel: puude mahasaagimise järel ei teki järgmistel aastatel kord juba puhastatud puisniidule suurel hulgal niitmist takistavat võsa. Rõngastatud puud kuivavad jala peal ja neid hiljem maha saagides saame peaaegu kuiva küttepuu. Jala peal surnud ja kuivanud puu kändu on vajaduse korral hiljem kergem välja juurida. Puid saab rõngastada paar aastat enne lageraiet, et vältida juure- ja kännuvõsu kasvu.

## Viited
Dagmar Bette-Punga

**Dagmar Bette-Punga** (kuni 1938. aastani **Punga**; 10. jaanuar 1916 Pavlohrad, Ukraina – 5. aprill 1945  Bad Mergentheim, Saksamaa) oli baltisaksa kunstnik.

Dagmar Punga lõpetas 1933. aastal Tallinna Saksa Tütarlaste Humanitaargümnaasiumi.  Oli üks viiest graafika eriala õpilasest, kes alustasid õpinguid vastasutatud Riigi Kunsttööstuskoolis. Temaga koos õppisid Hans Puks, Liselotte Knüppfer, Robert Tamverk ja Alo Hoidre. Lõpetas kooli 1937. aastal.

Abiellus 19.06.1938 Sadukülas sakslasest pangaametniku Leo-Julius Bettega. Lahkus Eestist 1940. aastal Poola Warthegausse ning sealt 1941. aastal edasi Schrodasse, kus sündis tema kolm poega. Rinde lähenedes põgenes ta 1944. aastal Hachteli Bad Mergentheim lähedal, kus hukkus 5. aprillil 1945 granaadikillu läbi 29-aastaselt. Eesti Kunstimuuseumi kogus on kolm Dagmar Bette-Punga teost. 

## Esinemine näitustel

* 1936 Riigi Kunsttööstuskooli õpilaste näitus, linoolllõiked
* 1937 Riigi Kunsttööstuskooli lõpetajate näitus 
* 1939 RaKü eksliibriste näitus Voldemar Pielbuschi ja Julius Genssi eksliibrised
* 1939 Naiskunstnike näitus Tallinna Kunstihoones

## Teoseid

* Saduküla motiiv, kuivnõel - RKTK album VI, 1936
* Lõvid, kuivnõel - RKTK album VII, 1937
* Köögis, kuivnõel, 1940

## Viited
Binturong

**Binturong** (*Arctictis binturong*) on tsiibetlaste sugukonda kuuluv loom, oma perekonna ainus esindaja. 

Kuna looma välimuses ja liikumises võib leida sarnaseid jooni nii karude kui ka kassidega, siis kutsutakse teda vahel ka karukassiks. Binturong on levinud Kagu-Aasias.

Binturong on puuviljatoiduline, kuid võimalusel sööb ka pisemaid loomi. Ta on aktiivne videvikus, vähemalt poole ööpäevast veedab ta puu otsas tukkudes. Binturong on tsiibetlastest suurim, tema kehapikkus on 60-95 cm, kaal 9-20 kg. Eluiga on 15–25 aastat.

Sarnaselt kinkažuga on binturongil haardsaba, mida ta kasutab viienda jäsemena, haarates lihaselise sabatipuga okstest. Saba pikkus on 56–89 cm.

Binturongid suhtlevad omavahel lõhnamärkide abil. Nende lõhna on võrreldud popkorni lõhnaga.

Tallinna loomaaia esimene binturongipoeg sündis 2024. aasta kevadel.

## Viited
Kalle Kadakas

**Kalle Kadakas** (sündinud 29. oktoobril 1960 Tarvastus) on Eesti luterlik vaimulik. 

Ta on õppinud Johann Köleri nimelise Viljandi 4. Keskkooli ajalookallakuga klassis, Tallinna Pedagoogikaülikoolis näitejuhtimist ja Tartu Ülikoolis teoloogiat. 

Aastatel 1984–1991 töötas Kadakas Tallinnfilmis režissööri assistendina Jüri Sillarti juures. 
 
1998. aastal ordineeriti Kadakas EELK õpetajaks, misjärel teenis ta vaimulikuna Viljandi Jaani ja Pauluse, Põltsamaa ja Kolga-Jaani kogudust. 

2005. aastast kuni 2025. aasta novembrini oli Kadakas Kanadas E.E.L.K. Toronto Vana-Andrese koguduse õpetaja. 2007. aastal kustutati ta EELK vaimulike nimekirjast. 

Märtsis 2024 andis peapiiskop Urmas Viilma (EELK kirikuseadustiku § 77 lg 2 alusel ja olles pidanud nõu praost Katrin-Helena Melderiga) Kalle Kadakale loa kandideerida EELK Türi koguduse õpetaja ametikohale. 

14. aprillil 2024 toimunud EELK Türi Püha Martini koguduse nõukogu koosolekul valiti koguduse uueks õpetajaks Kalle Kadakas, kes pidi hakkama hooldama ka Käru kogudust. Kalle Kadakas pidanuks kogudusi teenima hakkama juuni keskel, kui ta pidi naasma Kanadast Eestimaale. 

2024. aasta mai algul teatas Kalle Kadakas Järva praostile Katrin-Helena Melderile, et loobub isiklikel põhjustel sellest õpetajakohast. 

2024. aasta detsembris teatas Kadakas Torontos visiidil viibinud piiskop Ove Sanderile, et soovib 2025. aastal Eestisse naasta ja pensionile minna. 

Kalle Kadakas pidas Vana-Andrese koguduse õpetajana oma viimase jumalateenistuse enne pensionile minekut 29. novembril. Kakskümmend aastat Torontos teeninud vaimulik naaseb detsembris Eestisse. 

## Tunnustus
* 2025 – EELK teeneteristi III järk

## Varia
2015. aastal tegi Kadakas koos meeskonnaga dokumentaalfilmi "Oreliga", mis räägib Toronto Vana-Andrese kiriku orelist, organistidest, muusikast ja ajast, aga ka pagulaskonna hääbumisest. 

## Viited
Pontiac Aztek

**Pontiac Aztek** on krossover-tüüpi sõiduauto, mida kontsern General Motors tootis ja turustas Pontiaci kaubamärgi all mudeliaastatel 2001–2005.

Aztek oli üks esimesi kaasaegseid krossovereid, ühendades maasturi välimuse ja mahtuniversaali praktilisuse. Vaatamata uuenduslikule kontseptsioonile ja mitmetele nutikatele lahendustele osutus mudel müügiarvudelt ebaõnnestunuks ning on saanud laialdast tähelepanu oma vastuolulise disaini tõttu.

## Ajalugu ja disain
Azteki disain põhines 1999. aasta samanimelisel ideeautol, mis sai esialgu positiivset tagasisidet. Seeriatootmisse jõudnud versioon aga erines oluliselt: auto proportsioonid muutusid kohmakaks, kuna see ehitati GM-i mahtuniversaalide (nt Pontiac Montana) lühendatud platvormile.

Disaini eest vastutas Tom Peters, kes on hiljem tuntuks saanud ka Chevrolet Corvette (C7) disainerina. Azteki iseloomustasid kahetasandilised esituled, massiivne plastikust kerealaosa ja ebatavaline tagaosa kuju. Pulitzeri preemia laureaat Dan Neil on valinud Azteki maailma 50 koledaima auto sekka, nimetades seda autoks, mis näeb välja nagu "kaks eri autot oleks kokku sulatatud". Edmunds.com on nimetanud Azteki kõigi aegade halvimaks autoks, märkides, et see rikkus 80 aastat vana kaubamärgi maine.

## Praktilisus ja innovatsioon
Hoolimata kriitikast välimuse aadressil, oli Aztek üks oma aja praktilisemaid sõidukeid. See oli suunatud aktiivse eluviisiga inimestele ning pakkus mitmeid ebatavalisi lisasid:
* **Telgipakett:** Pakiruumi kohale sai paigaldada spetsiaalse telgi ja täispuhutava madratsi, muutes auto matkaautoks.
* **Integreeritud külmik:** Keskkonsool oli eemaldatav ja toimis jahutuskastina.
* **Tagaluugi juhtimine:** Pakiruumi avatud luugi peal olid istumiskohad ja sisseehitatud kõlarid koos eraldi juhtpaneeliga, et muuta väljas viibimine mugavamaks.

## Müük ja pärand
General Motors lootis müüga 75 000 Azteki aastas, kuid tegelik müük jäi oluliselt madalamaks, saavutades tipu 2002. aastal vaid 27 793 eksemplariga. Mudel on saanud sümboliks ebaõnnestunud tootearendusele, kus liigne keskendumine fookusgruppidele ja platvormi piirangud rikkusid algse idee.

Aastaid hiljem sai Pontiac Aztek uue kuulsuse osaliseks tänu USA telesarjale **"[[Halvale teele|Breaking Bad]]"**, kus peategelane Walter White sõitis kahvatupruuni värvi Aztekiga. See on tõstnud auto tuntust ja kasvatanud selle väärtust kollektsionääride seas, muutes kunagise põlatud sõiduki popkultuuri ikooniks.

## Viited

## Välislingid
* Bob Lutz räägib Pontiac Azteki loo (inglise keeles)
Religioon Vietnamis

Enamik vietnamlastest ei järgi ühtegi organiseeritud religiooni, vaid praktiseerib mõnda vietnami rahvausundit, näiteks harrastavad esivanematekultust või palvetavad jumalustele, eriti tếti ja teiste pühade ajal. Vietnami rahvausund põhineb ajalooliselt Vana-Hiinast pärinevatel uskumustel ehk konfutsianismil ja taoismil, aga ka budismil. Nendele kolmele õpetusele (*tam giáo*) on lisandunud hiljem kristlus (katoliiklus, *công giáo*). Vietnamis on ka kaks oma usku: sünkreetiline caodaism ja budismiga sarnanev hoahaoism.

Ameerika Ühendriikide mõttekoja Pew Research Center 2010. aasta hinnangul praktiseeris suurem osa vietnamlastest (45,3%) rahvausundit. Budiste (Mahajaana) oli hinnanguliselt 16,4%, kristlasi 8,2%, umbes 30% vietnamlastest olid uskmatud. Ametlikult on kommunistlik valitsus kuulutanud Vietnami ateistlikuks riigiks.

2018. aastal avaldatud Usuasjade Valitsuskomitee statistika järgi on Vietnami rahvast 14,9% budistid, 8,5% kristlased (7,4% katoliiklased ja 1,1% protestandid), 1,5% hoahao budistid, 1,2% caodaistid. Alla 0,2% on hindusid, muslimeid ja bahaiste. Rahvausund (mille kohta valitsus eraldi statistikat ei tee) on alates 1980. aastatest taas laialt levima hakanud.

## Statistika
;Eri allikates on vietnamlaste usu kohta väga erinevad andmed

## Vaata ka
* Usuvabadus Vietnamis
* Vietnami filosoofia
* Taoism Vietnamis
* Vietnami rahvausund
* Baha'i usk Vietnamis
* Budism Vietnamis
* Hinduism Vietnamis
* Islam Vietnamis
* Juutide ajalugu Vietnamis
* Cao Đài
* Hòa Hảo
* Kristlus Vietnamis
* Katoliiklus Vietnamis
* Õigeusk Vietnamis
* Protestantism Vietnamis

## Viited

## Kirjandus
* *Modernity and Re-Enchantment: Religion in Post-Revolutionary Vietnam*, edited by Philip Taylor, ISEAS, Singapore, 2007. ; Lexington Books, Maryland, 2008, .
* Hoskins, Janet Alison. "What Are Vietnam's Indigenous Religions?" Center for Southeast Asian Studies Kyoto University.
* 
* 
* 

;Artiklid ajakirjades
* 
* 
* 
* 
** "A Really Great Article on (Premodern) Vietnamese Religion". Review by Liam Kelley.
Hafnerbach

**Hafnerbach** on vald *(Marktgemeinde)* Austrias Alam-Austria liidumaal Sankt Pölteni maaringkonnas.

## Viited
Haunoldstein

**Haunoldstein** on vald *(Gemeinde)* Austrias Alam-Austria liidumaal Sankt Pölteni maaringkonnas.

## Viited
Hiinas blokeeritud veebilehtede loend

Mandri-Hiinas on riigi internetitsensuuri raames paljud domeeninimed blokeeritud. Enamiku rakenduste ja veebisaitide blokeerimine on tingitud sellest, et ettevõtted ei taha järgida Hiina andmekogumis- ja privaatsuseeskirju. Siin on loetletud märkimisväärsemad blokeeritud veebilehed. Loend ei puuduta ühe riigi, kahe süsteemi poliitikaga seotud territooriumeid (Hongkong ja Macau).

## Prominentsed Mandri-Hiinas blokeeritud veebilehed

## Vaata ka
* Tsensuur Hiinas
* Vikipeedia tsenseerimine
* Kuldkilbi Projekt
* Hiina internetitsensuur

## Viited